Jørn Dohrmann (DF), 2011-02-01:
Hvorfor står vi egentlig her i dag?
Derfor står vi her igen og skal til at lave noget om og give mulighed for, at man kan ekspropriere, og nu er det så omkring fem møller, vi taler om her.
Der skal ikke være nogen tvivl om, at Dansk Folkeparti har været skeptiske hele vejen, for vi ønsker ikke, at man går ind og eksproprierer folks ejendom.
Vi ønsker ikke, at man går ind og eksproprierer møller og den slags ting.
Når folk har købt noget, investeret i noget og de bor nogle steder, bør de også have et krav på, at de egentlig kan blive ved med det i så lang tid, som de nu har lyst til det, og derfor er det utrolig vigtigt for Dansk Folkeparti, at man kvalitetssikrer det, som vi skal vedtage her.
Derfor har vi jo også stillet mange spørgsmål, bl.a. det spørgsmål: Hvad koster det så at ekspropriere Thylejren i stedet for at ekspropriere de fem møller?
Det er en naturlig konsekvens, for vi skal jo se på, hvad det er, vi er oppe imod her.
Der fik vi sidst et klart svar på samrådet: Nej, der kommer ingen garanti, for det er svært at sige, hvordan teknikken udvikler sig.
Men derfor ønsker vi alligevel, at befolkningen oppe i området, som bliver ramt af det her, og som bliver ramt af de her begrænsninger, bliver taget alvorligt, og derfor synes vi, det hele skal belyses.
Vi går ind for, at vi har vindenergi i Danmark.
Vi vil gerne lave gode rammevilkår, så vi kan få mere alternativ energi på mange områder, ikke kun på vindområdet, men også hvad angår bølgekraft.
Og derfor nævnte jeg også i mit spørgsmål til hr. Eyvind Vesselbo, om man kunne se for sig, at det her med husstandsvindmøller også er et alternativ.
Derfor er jeg jo nødt til at spørge miljøministeren, om det er noget, man på en eller anden måde vil tænke ind, at man kommer videre med eventuelt også at få skabt et testcenter for de husstandsvindmøller, når vi alligevel tænker på testcenteret til store vindmøller, og hjælper det i gang.
Det er jo småting i forhold til det, vi taler om her i dag.
Så det håber jeg at ministeren vil drage ind i sin besvarelse, når hun kommer på banen her til sidst.
Men det, der er vigtigt for os, er netop, at man går ind og siger, at rammebetingelserne for området her ligesom bliver præciseret, sådan at der ikke er nogen, der er i tvivl om, at man har gjort alt for at minimere støjen fra de her møller.
Og jeg er helt sikker på, at teknikken, som vi har set det på mange andre områder, også udvikler sig, sådan at vi kan få mere støjsvage møller.
Men det, der er vigtigt for Dansk Folkeparti, er, at vi ikke står her igen om et halvt år, for så er der måske en støjgrænse, der skal rykkes, så det må larme mere, eller at man skal hen at ekspropriere flere områder.
Derfor er det også vigtigt for os ligesom at sige: Ok., med alle de omkostninger, der på nuværende tidspunkt bliver pålagt ekstra til det her projekt, kan det godt være, at man også skulle se i alternative retninger.
Måske kunne det betale sig at lave kunstige øer eller tanger et eller andet sted.
Jeg er bare nervøs for, at vi står her igen om måske et år og skal diskutere, om vi nu har fået det, som vi jo egentlig sagde ja til; ja, det er efterhånden ved at være næsten et år siden, diskussionerne om det her testcenter i hvert fald begyndte.
Så vi ønsker bare, at vi får en fair behandling af alle borgere, og at vi får alle spørgsmål belyst, og så vil vi gøre vores regnebræt op til den tid.